Mer eller mindre bevisst er det mange av oss som tillater Google å registrere bevegelsene våre.

Denne uka offentliggjorde tech-giganten såkalte mobilitetsrapporter, der de viser hvordan bevegelsesmønstrene våre har endret seg i forbindelse med coronavirus-utbruddet.

Tallene er brutt ned på landsbasis, og avslører store forskjeller bare innad i Skandinavia.

Skru På Lyd Error Error PÅSKEHILSEN: Kongeparets hilsen fra Kongsseteren på Voksenkollen i Oslo, der Kongen og Dronningen skal tilbringe årets påske. Video: Kongehuset Vis mer

Mindre butikk, mer park

Norge skiller seg fra våre naboland på flere områder.

Google-rapportene viser blant annet at nordmenn i mye større grad enn danskene og svenskene har kuttet ut turer til matbutikker og apotek.

I Norge og Danmark kan man for øvrig se en kraftig økning i mat- og medisininnkjøp akkurat i tidsrommet da de mest inngripende corona-tiltakene ble innført.

HANDLE-TOPP: Googles posisjonslogg avslører at nordmenns turer til dagligvarebutikker og apotek økte kraftig i uka da regjeringens coronatiltak ble innført, for så å stupe. Foto: Skjermdump / Google Vis mer

Mobilene våre er mye sjeldnere enn ellers registrert på steder som Google har definert som restauranter, kafeer, kjøpesentre og diverse kulturtilbud.

I Sverige og Danmark er ikke nedgangen like stor.

Også når det gjelder parkliv er Norge «annerledeslandet». Mens nordmenn sjeldnere oppsøker parkområder og liknende, ser man i både Danmark og Sverige en økning i besøk til naturområder og sjøkant.

Mildere strategi

Når det gjelder myndighetenes tiltak for å bekjempe coronaviruset, har Sverige skilt seg ut i skandinavisk sammenheng.

Mens Norge og Danmark for drøye tre uker siden iverksatte de mest inngripende tiltakene siden 2. verdenskrig, har Sverige valgt en mildere strategi.

Blant annet holdes barnehager og skoler fortsatt åpne hos vår nabo i øst.

Da den svenske statsepidemiologen Anders Tegnell besøkte «Skavlan» denne uka, tok han selvkritikk for virushåndteringen.

Per lørdag ettermiddag er over 6000 personer i Sverige bekreftet smittet med coronavirus, og 358 er døde.

I Danmark er mer enn 3700 personer smittet, mens 139 er døde.

Tilsvarende tall i Norge er 5519 smittede og 61 døde, skriver NTB.

Skru På Lyd Error Error - HOLD DERE HJEMME: På en pressekonferanse i Stockholm 2. april, oppfordret kommunen byens innbyggere til å holde seg hjemme. Video: Expressen Vis mer

Mener Sverige gjør riktig

Anders Tegnell erkjente på en pressekonferanse torsdag at deres coronastrategi delvis har mislyktes.

Bakgrunnen var nyheten om at det finnes bekreftede eller mistenkte tilfeller av coronavirus ved hver tredje aldersbolig i Sverige.

Tidligere statsepidemiolog og WHO-rådgiver Johan Giesecke mener imidlertid at Sverige håndterer coronapandemien riktig, mens alle andre gjør feil.

- Vi tar hensyn til de vitenskapelige bevisene. Norge og Danmark har en mer politisk ledelse som vil vise styrke og gjennomføre tiltak, sa Giesecke til Dagbladet forrige uke.

Skru På Lyd Error Error ÅPNER FOR PÅSKE: Danmarks statsminister, Mette Frederiksen, sier det er mulig å åpne Danmark etter påske, men at det vil kreve sitt av danskene. Video: Ritzau. Klipp: Elias Kr. Zahl-Pettersen Vis mer

Må ha aktivert posisjonslogg

Google skriver på sine nettsider at målet med å dele mobilitetsrapportene er å vise hva som har endret seg som følge av tiltakene som skal bekjempe coronaviruset.

Denne samlede innsikten kan være til hjelp når myndighetene skal ta nye beslutninger knyttet til pandemien, ifølge selskapet.

Sammenlikningsgrunnlaget er tilsvarende ukedager i starten av 2020.

Google understreker at utviklingen av rapportene er i tråd med selskapets regler for personvern, og at info om enkeltindividers bevegelser aldri vil bli offentliggjort.

Dataene er samlet inn fra brukere som har aktivert posisjonslogg i sin Google-konto. Denne er som standard slått av.

På Googles brukerstøtte-sider skriver selskapet at posisjonslogg lagrer informasjon om hvor du tar med alle mobilenheter der:

du er logget på Google-kontoen din

du har slått på posisjonsloggen

posisjonsrapportering er slått på for enheten

Kuttet halvparten av aktiviteten

Den danske avisa Berlingske har sammenliknet Google-data fra Skandinavia med Tyskland og Storbritannia.

Konklusjonen er - ifølge Google - at de to sistnevnte landene har tatt mer markante forholdsregler enn oss skandinaver.

For eksempel har både tyskerne og britene oppsøkt naturområder cirka 50 prosent sjeldnere enn normalt.

Det samme gjelder turer til dagligvarebutikker og apotek.